# Reintroducció

La reintroducció és l'alliberament deliberat d'espècies en la naturalesa, des del captiveri o reubicació des d'altres àrees on l'espècie sobreviu. Això sol concernir espècies que estan amenaçades, extintes localment o bé extintes en estat salvatge. Com que la reintroducció implica espècies natives (en oposició a introduïdes o exòtiques) que s'han extirpat o extingit localment, alguns prefereixen el terme «restabliment». Quan l'alliberament d'individus es realitza sobre una població preexistent, generalment al caire de l'extinció que requereix un increment per raons demogràfiques o genètiques l'actuació s'anomena reforç poblacional. La reintroducció pot fer part d'un programa de renaturalització quan les espècies desaparegudes no tornen espontàniament.

## Habilitats de supervivència

Pot ser molt difícil reintroduir espècies extintes a la natura, fins i tot si els seus hàbitats naturals són restaurats. Les habilitats de supervivència d'espècies animals, que normalment són passades de pares a fills durant la criança es perden en la captivitat. La constitució genètica de l'espècie es manté, però les adaptacions culturals al medi natural es perden.
Al començament de la dècada del 1980, els biòlegs havien comprès que molts mamífers i aus necessiten molt aprenentatge per poder sobreviure en la natura. Per això, els programes de reintroducció han de ser planejats amb cura, per assegurar que els animals tinguin les habilitats de supervivència necessàries. Els biòlegs també han d'estudiar als animals després de la reintroducció per conèixer si sobreviuen i es reprodueixen, quins efectes té la reintroducció en l'ecosistema i com millorar el procés.
Així i tot, es pot necessitar un gran nombre d'exemplars per a ser reintroduïts a la natura per assegurar que un nombre suficient d'ells aprengui com sobreviure. Per exemple, en la reintroducció de la hubara africana en llibertat als Emirats Àrabs Units, es van usar més de 5.000 aus a l'any.

## Grup d'Especialistes en reintroducció de la UICN/CSE

El Grup d'Especialistes de Reintroducció (RSG, de l'anglès Reintroduction Specialist Group) de la Unió Internacional per a la Conservació de la Natura (UICN) és un dels més de 100 grups d'especialistes de la Comissió de Supervivència d'Espècies (SSC, de l'anglès Species Survival Commission), la qual és una de les sis comissions de la UICN, amb seu a Gland, Suïssa. L'RSG és un dels pocs grups basats en disciplines (per exemple, veterinària, reproducció per a la conservació), en lloc de basar-se en taxons com la majoria (per exemple, cocodrils, gats, orquídies).
El paper de l'RSG és promoure el restabliment viable de poblacions d'animals i plantes en el seu hàbitat natural. La necessitat d'aquest rol es deu a la demanda incrementada de practicants de reintroduccions, la comunitat global de conservació i l'increment en els projectes de reintroducció a nivell mundial.
Un creixent nombre d'espècies d'animals i plantes s'estan tornant escadussers, o fins i tot extingint-se en la natura. En un intent de restablir poblacions, les espècies poden, en alguns casos, ser reintroduïdes a una àrea, tant per translocacions des de poblacions silvestres existents o per reintroducció d'animals criats en captivitat o plantes propagades artificialment.

## Alguns programes de reintroducció d'èxit o en curs

* Turó de peus negres als Estats Units d'Amèrica i Mèxic
* Cangur rata de cua d'escombra a Austràlia (en curs)
* Còndor de Califòrnia, a Califòrnia (EUA) i Mèxic (en curs)
* Castor Europeu a diversos indrets d'Europa (reeixit)
* Llúdria comuna als Països Baixos (en curs)
* Linx nòrdic a Suïssa (reeixit), i altres parts d'Europa (en curs)
* Voltor negre al Massís Central de França
* Voltor comú al Massís Central de França (reeixit), els Apenins centrals d'Itàlia, i el nord i sur d'Israel (en curs)
* Trencalòs als Alps (reeixit)
* Xoriguer petit a Espanya
* Oca riallera petita a Suècia i Alemanya (en curs)
* Bou mesquer a Alaska (EUA.) (reeixit)
* Ibis ermità a Espanya, Àustria i Itàlia (en curs)
* Íbex de Núbia a Israel (reeixit)
* Cérvol del Pare David a la Xina (en curs)
* Falcó pelegrí a l'Anglaterra meridional Alemanya, Hongria, Polònia, Suècia i Noruega
* Daina persa a Israel (en curs)
* Cavall de Przewalski a Mongòlia (en curs)
* Milà Reial a Irlanda, i en Chilterns, Black Isle, Northamptonshire, Dumfries i Galloway, North Yorkshire, Perth i Kinross, i Gateshead al Regne Unit (reeixit)
* Àguila daurada a Irlanda (en curs)
* Bisó europeu a Polonia i Belarús (reeixit) i altres parts d'Europa (en curs)
* Llop a Wyoming, (EUA) (reeixit)
* Òrix d'Aràbia a Oman (reeixit)
* Astor comú – la població existent al Regne Unit es creu que és derivada d'una barreja d'aus de falconeria escapades i d'introduccions deliberades– (reeixit)
* Formiguera gran a l'oest i sud-oest d'Anglaterra – (reeixit i en curs)
* Àguila peixatera a Rutland Water, Regne Unit – (reeixit)
* Pigarg cuablanc a la costa est d'Escòcia i en las Hèbrides, Regne Unit – (reeixit)
* Damer puntejat a Somerset, Regne Unit – (reeixit)
* Damer boscà a Essex, Regne Unit – (reeixit)
* Pioc salvatge eurasiàtic a la plana de Salisbury, Regne Unit – (en curs)
* Gall de cua forcada a Derbyshire, Regne Unit – (en curs)
* Guatlla maresa eurasiàtica a Cambridgeshire, Regne Unit – (en curs)
* Senglar a diversos llocs d'Anglaterra, Regne Unit – (accidental, reeixit)
* Esquirol comú a Anglesey, Regne Unit – (reeixit i en curs)

## Alguns programes de reintroducció planejats o proposats al món

* Projecte de reintroducció del lleó asiàtic al Santuari de Vida Silvestre de Kuno des de la seva únic reducte actual al món, el Parc Nacional Bosc Gir. El Santuari de Vida Silvestre de Kuno és el lloc escollit per a la reintroducció i establiment de la segona població mundial completament separada de Lleons Asiàtics en llibertat a l'estat de Madhya Pradesh, Índia.
* Grua europea a Anglaterra, Regne Unit (proposta per començar el 2008)
* Llop a Escòcia (proposta)
* Pigarg cuablanc a Anglaterra i Gal·les, Regne Unit (proposta per reintroduir a Norfolk el 2009)
* Argentada comuna a Essex, Regne Unit
* Linx nòrdic a Anglaterra i Escòcia, Regne Unit (proposta)

## Algunes propostes de Reintroducció rebutjades

Propostes de reintroducció de bèsties salvatges pel moviment The Wild Beasts Trust al Regne Unit.
* Castor europeu a Escòcia, Regne Unit (2005)

## Vegeu també

* Biologia de la conservació
* Conservació ex situ
* Resilvestrament plistocè
* Reintroducció de l'os als Pirineus
* Reintroducció de l'os a Àustria
* Reintroducció de l'os al Trentino
* Unión Internacional per a la Conservació de la Natura (IUCN)
* Avaluació ambiental
* Restauració ecológica

## Referències

* ↑ Nozières, Johan Espunyes. Reintroducción de especies amenazades (tesi) (en castellà). Bellaterra: Universitat Autònoma de Barcelona (UAB), 2011-2012.
* ↑ Azar, Joseph F.; Rautureau, Pierrick; Lawrence, Mark; Calabuig, Gustau; Hingrat, Yves «Survival of reintroduced Asian houbara in United Arab Emirates’ reserves» (en anglès). The Journal of Wildlife Management, 80, 6, 2016, pàg. 1031–1039. DOI: 10.1002/jwmg.21085. ISSN: 1937-2817.
* 1 2 IUCN/SSC Reintroduction Specialist Group’s Re-introduction Guidelines: 1) IUCN Position Statement on the Translocation of Living Organism; 2) Guidelines for Re-introduction.
* ↑ Miller, B.; Biggins, D.; Hanebury, L.; Vargas, A. Reintroduction of the black-footed ferret (Mustela nigripes) (en anglès). Dordrecht: Springer Netherlands, 1994, p. 455–464. DOI 10.1007/978-94-011-0721-1_27. ISBN 978-94-010-4311-3.
* ↑ Niewold, F.J.J.. De onverwachte terugkeer van de bever in Vlaanderen (El retorn inesperat del castor a Flandes) (pdf) (en neerlandès). Wageningen: Alterra, 2004, p. 39 (Alterra-rapport 996).
* ↑ Méndez, Rafael «Los castores vuelven a criar en España tres siglos después» (en castellà). El País, 07-12-2007. ISSN: 1134-6582.
* ↑ https://web.archive.org/web/20100327085620/http://www.mde.es/Galerias/areasTematicas/medioAmbiente/fichero/ProyectoEremita.pdf
* ↑ Weaving, Angela; Jackson, Hazel A.; Nicholls, Michael K.; Franklin, Jon; Vega, Rodrigo «Conservation genetics of regionally extinct peregrine falcons (Falco peregrinus) and unassisted recovery without genetic bottleneck in southern England» (en anglès). Conservation Genetics, 13-01-2021. DOI: 10.1007/s10592-020-01324-z. ISSN: 1566-0621.
* ↑ Prommer, Mátyás; Bagyura, János «Review of the development of the Peregrine Falcon (Falco peregrinus) population in Hungary between 1997 and 2018». Ornis Hungarica, 26, 2, 01-12-2018, pàg. 2–11. DOI: 10.1515/orhu-2018-0011. ISSN: 2061-9588.
* ↑ Jacobsen, Frode; Nesje, Marit; Bachmann, Lutz; Lifjeld, Jan T. «Significant genetic admixture after reintroduction of peregrine falcon (Falco peregrinus) in Southern Scandinavia» (en anglès). Conservation Genetics, 9, 3, 01-06-2008, pàg. 581–591. DOI: 10.1007/s10592-007-9373-4. ISSN: 1566-0621.
* ↑ News - Department of the Environment, Heritage & Local Government
* ↑ Red squirrel conservation, squirrel ecology and grey squirrel management
* ↑ "Bid to reintroduce lynx and wolf to countryside". Daily Mail. 11 de septiembre de 2006. Consultada el 17-07-2008.

## Enllaços externs

* IUCN/SSC Re-introduction Specialist Group
* IUCN/SSC Re-introduction Specialist Group's NEWSLETTER: "Re-introduction NEWS" (IUCN/SSC)